b'\n_START_ARTICLE_\nJennifer Love Hewitt\n_START_SECTION_\nVarhaisvaiheet\n_START_PARAGRAPH_\nHewitt syntyi Wacossa, Texasissa Patricia Mae ja Herbert Daniel Hewittille. H\xc3\xa4n ja h\xc3\xa4nen isoveljens\xc3\xa4 Todd Hewitt kasvoivat vanhempiensa erottua Nolanvilless\xc3\xa4, Texasissa \xc3\xa4itins\xc3\xa4 luona. Jo nuorena Hewitt oli kiinnostunut musiikista, jonka my\xc3\xb6t\xc3\xa4 viihdeteollisuus tuli h\xc3\xa4nelle tutuksi. Hewitt muun muassa lauloi kolmevuotiaana kappaleen \xe2\x80\x9dThe Greatest Love of All\xe2\x80\x9d yleis\xc3\xb6n edess\xc3\xa4 er\xc3\xa4\xc3\xa4ss\xc3\xa4 konsertissa. Vuotta my\xc3\xb6hemmin h\xc3\xa4n lauloi tanssiravintolassa oman versionsa kappaleesta \xe2\x80\x9dHelp Me Make It Through the Night\xe2\x80\x9d. Viisivuotiaana h\xc3\xa4nen meriittilistallaan oli laulamisen lis\xc3\xa4ksi vaadittavat taidot steppaamiseen ja balettiin. Ollessaan yhdeks\xc3\xa4nvuotias Hewitt liittyi Texas Show Teamiin, joka esiintyi Neuvostoliitossa asti. Vuosi t\xc3\xa4m\xc3\xa4n j\xc3\xa4lkeen kykyjenetsij\xc3\xa4t suosittelivat h\xc3\xa4nelle muuttoa Los Angelesiin, jonne h\xc3\xa4n muutti \xc3\xa4itins\xc3\xa4 kanssa pyrki\xc3\xa4kseen n\xc3\xa4yttelij\xc3\xa4n ja laulajan uralle.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nMuutettuaan Los Angelesiin Hewitt teki yli kaksikymment\xc3\xa4 televisiomainosta, muun muassa Mattelin leluille. Lapsin\xc3\xa4yttelij\xc3\xa4n\xc3\xa4 h\xc3\xa4n debytoi vuosina 1989\xe2\x80\x931991 Disney Channelin lastensarjassa Kids Incorporated, jossa h\xc3\xa4n esiintyi nimell\xc3\xa4 \xe2\x80\x9dLove Hewitt\xe2\x80\x9d. Sen j\xc3\xa4lkeen h\xc3\xa4n n\xc3\xa4ytteli muutamassa lyhytik\xc3\xa4isess\xc3\xa4 televisiosarjassa, kunnes sai roolin Fox-kanavan suositusta nuortensarjasta Viiden juttu vuonna 1995. Hewitt n\xc3\xa4ytteli sarjassa Sarah Reeves Merrini\xc3\xa4 sen toisesta kaudesta alkaen._NEWLINE_Ensimm\xc3\xa4isen filmiroolinsa Hewitt teki independent-elokuvassa Munchie vuonna 1992. H\xc3\xa4nen ensimm\xc3\xa4inen p\xc3\xa4\xc3\xa4roolinsa oli vuoden 1993 elokuvassa Little Miss Millions. Vuonna 1997 ensi-iltaan tullut kauhuelokuva Tied\xc3\xa4n mit\xc3\xa4 teit viime kes\xc3\xa4n\xc3\xa4 teki Hewittist\xc3\xa4 filmit\xc3\xa4hden. H\xc3\xa4n uusi roolinsa Julie Jamesina my\xc3\xb6s elokuvan jatko-osassa ja oli p\xc3\xa4\xc3\xa4roolissa high school-komediassa Nyt bailataan (1998). Vuonna 2000 Hewitt n\xc3\xa4ytteli aikuista Audrey Hepburnia televisioelokuvassa Audrey Hepburnin tarina._NEWLINE_Vuosina 2005\xe2\x80\x932010 Hewitt n\xc3\xa4ytteli p\xc3\xa4\xc3\xa4osaa televisiosarjassa Aavekuiskaaja. Seuraavan p\xc3\xa4\xc3\xa4roolin h\xc3\xa4n sai sarjasta The Client List (2012\xe2\x80\x9313).\n_START_SECTION_\nLaulajana\n_START_PARAGRAPH_\nN\xc3\xa4yttelij\xc3\xa4nuran ohella Hewitt on julkaissut nelj\xc3\xa4 studioalbumia. H\xc3\xa4n julkaisi debyyttialbuminsa nimelt\xc3\xa4 Love Songs ollessaan 12-vuotias. Levy\xc3\xa4 myytiin yksinomaisesti Japanissa. Hewittin kaksi seuraavaa albumia julkaistiin Atlantic Recordsin kautta, mutta ne eiv\xc3\xa4t myyneet. Hewittin menestyksekk\xc3\xa4in single on \xe2\x80\x9dHow Do I Deal\xe2\x80\x9d, joka \xc3\xa4\xc3\xa4nitettiin elokuvan Tied\xc3\xa4n yh\xc3\xa4 mit\xc3\xa4 teit viime kes\xc3\xa4n\xc3\xa4 soundtrackille. Kappale nousi muun muassa Billboard Hot 100-listan sijalle 59. H\xc3\xa4nen viimeisin albuminsa julkaistiin Jive Recordsin vuonna 2002, ja se p\xc3\xa4\xc3\xa4si Billboard 200-listan sijalle 37.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nVuoden 2005 lopulla Hewitt alkoi seurustella Ross McCallin kanssa, kun t\xc3\xa4m\xc3\xa4 esiintyi Aavekuiskaajassa. He kihlautuivat Havaijilla marraskuussa 2007. Hewitt purki kihlauksen vuonna 2008. Sen j\xc3\xa4lkeen h\xc3\xa4n seurusteli n\xc3\xa4yttelij\xc3\xa4 Jamie Kennedyn kanssa._NEWLINE_Hewitt alkoi seurustella n\xc3\xa4yttelij\xc3\xa4 Brian Hallisayn kanssa vuonna 2012. He avioituivat seuraavana vuonna ja saivat Autumn-tytt\xc3\xa4ren. Vuonna 2015 parille syntyi poika Atticus.'